Ole M. Nielsen (KRF), 2001-03-23:
Jeg siger tak for ministerens besvarelse af forespørgslen, og selv om jeg jo af natur er meget lidt autoritetstro og derfor heller ikke er helt sikker på AKF's tal, så er jeg heller ikke helt sikker på ministerens opfattelse af udviklingstendenserne.
Men lidt utraditionelt vil jeg begynde med at fremsætte
et forslag til vedtagelse, idet der er opstået den forunderlige situation, at samtlige partier tilslutter sig følgende: Forslag til vedtagelse »Regeringen pålægges ved beslutninger om placering af nye og nedlæggelse af eksisterende statslige arbejdspladser og institutioner at prioritere hensynet til en ligelig regional udvikling i Danmark højt og således tage hensyn til de egne af landet, hvor den økonomiske udvikling ligger under gennemsnittet.
Regeringen pålægges endvidere inden udgangen af indeværende år at udarbejde og fremlægge en analyse af mulighederne for udflytning af eksisterende statslige institutioner og arbejdspladser fra hovedstadsområdet til den øvrige del af landet.
På baggrund af analysen pålægges regeringen samtidig at fremlægge konkrete planer om udflytning af et antal eksisterende statslige arbejdspladser med henblik på at styrke udviklingen i de dele af landet, hvor udviklingen er svagest.«
Men det svækker jo ikke de helt konkrete mål og det helt konkrete pålæg, der er til regeringen i vedtagelsen, og det er jeg meget glad for.
Så er jeg lidt skuffet over, at ministeren specielt nævner Frederikshavn, for det gør jeg aldrig.
Jeg er faktisk ret godt kendt rundtomkring i Danmarks kroge, og jeg er ikke frederikshavner eller nordjyde i den debat her, det er jeg absolut ikke. Der er ingen tvivl om, at det i mange år har været sådan, hvilket jo er naturligt nok i et lille land som Danmark, at man samler tingene centralt i hovedstaden.
Det er også rigtigt, at vi ikke har så store afstande ud til de ydre områder.
Men det, der kendetegner Danmark og er en af kvaliteterne for Danmark, er jo, at vi på alle områder, også socialt, ikke har de store forskelle.
Vi har en høj gennemsnitsindkomst i Danmark, men vi har måske også den største udligning overhovedet i verden, og det er dét, jeg også ønsker skal gøre sig gældende i fordelingen mellem landsdelene.
Det er og vil i høj grad være en kvalitet i vores samfund.
Vi skal ikke diskutere regionalredegørelsen nu, men i den sammenhæng er regionalbegrebet lidt for udefinerligt.
Man opererer egentlig med det som amter, men amter er faktisk for stor en enhed til at give et klart billede af udviklingen i regioner, for i de enkelte amter er der faktisk regioner, som klarer sig dårligt.
Vi skal lave kvalificerede udflytninger.
Vi skal virkelig gennemføre en udflytning, som har mulighed for at få grobund dér, hvor den havner, og som kan give anledning til, at der opstår vækst omkring den, så den kan knytte sig til nogle ting.
Man kunne jo forestille sig, at man flyttede noget omkring fiskeri til f.eks. Thy, eller noget helt andet til Thy.
Thyboerne føler sig vist lige så langt ude som Bornholm og lige så svigtet.
Det er sådan et sted, hvor DSB's togtrafik tynder meget ud, og de kan ikke holde gang i et rutefly, selv om det kun er en 18-20 personers maskine. Hvad kunne det ikke sætte i gang, hvis man etablerede en eller anden forskningsenhed i Thy, som noget kunne vokse op omkring?
Det var en regional indsats, som ville være helt uforlignelig, hvis man slap godt fra det.
På kort sigt ser det måske ikke fornuftigt ud, men jeg kan huske, hvad jeg selv tænkte dengang, der var snak om, at vi skulle have et universitet til Aalborg.
Jeg tænke: Nej, det er for langt ude, der er intet studiemiljø i Aalborg, det duer ikke.
Men det er kun 25 år siden, det blev startet, og se, hvad der er sket.
Derfor kan det jo godt ske, at der vil gå nogle få år, inden man ser effekten og nytten og glæden af det, man etablerer, men det er altså vigtigt, at man kommer i gang med det.
Jeg ved godt, at der rejser sig nogle menneskelige problemer med nogle af de mennesker, der skal flyttes med ud.
Men jeg vil gerne sige, at der jo også er menneskelige problemer for de mennesker i regionerne, som mister deres job eller ikke kan få et job og er nødt til at flytte til hovedstadsområdet.
Dér kan man i hvert fald sige, at de har økonomien imod sig.
Det er jo et meget heldigt tidspunkt at starte udflytningen fra hovedstadsområdet, for de mennesker, der skal flytte ud, får penge i bytte, for at sige det på den måde.
Hvis de kan sælge et hus, en ejendom, i hovedstadsområdet, kan de købe to for samme pris et eller andet sted i provinsen, og det er jo faktisk et godt grundlag, for det er klart, at økonomien for familierne også er væsentlig.
Jeg kan desværre ikke nå mere i den her 5 minutters taletid, men jeg får sikkert lejlighed til at komme tilbage.